V. Novotný, poslanec: (2007-09-19):
Chcem povedať, že mám veľkú radosť, že sme sa s týmto zákonom dostali až tu do druhého čítania. A verím, že sa s ním dostaneme aj do tretieho čítania a že zajtra bude tento zákon úspešne schválený. Akosi sa nám stalo už v predchádzajúcom funkčnom období, že zdravotníctvo sa stalo dôležitou frontovou líniou medzi koalíciou a opozíciou. A aj v pléne tohto parlamentu už veľa diskutujeme o problematike zdravotníctva a o jednotlivých riešeniach, ktoré by sme mali slovenskému zdravotníctvu poskytnúť. Často majú koaliční a opoziční poslanci diametrálne odlišné názory na riešenie problematiky zdravotníctva. A práve preto chcem veľmi krátko niečo povedať k tomuto poslaneckému návrhu zákona, lebo je v niečom výnimočný,  v niečom zvláštny. Predkladá ho skupina poslancov, všetci sú členmi výboru pre zdravotníctvo a sú to poslanci zo všetkých poslaneckých klubov tejto snemovne. Ako predsedovi Výboru Národnej rady Slovenskej republiky pre zdravotníctvo to robí radosť, že sme sa dokázali aj v zdravotníctve v komplikovanej a ťažkej téme, o ktorej budem ešte veľa vášnivo diskutovať aj na výbore pre zdravotníctvo, aj v pléne Národnej rady, zhodnúť na niečom, čo je viac ako politika, čo je viac ako politické postoje niekedy aj našich politických strán alebo naše vlastné názory. A je to práve Slovenský Červený kríž a problematika tohto hnutia na Slovensku. Verím, že zajtra schválime moderný zákon, ktorý pomôže fungovaniu Slovenského Červeného kríža. Priznám sa, že mali sme dosť času medzi prvým a druhým čítaním, aby sme legislatívno-právne veci vybrúsili. Ono je to tak, že keď veľa zdravotníkov s veľkým entuziazmom píše nejaký zákon, právnici nájdu množstvo chýb a množstvo vecných aj právnych pripomienok. Dlho sa o tom diskutovalo s ministerstvom financií, s Úradom vlády, s ústavnými právnikmi aj tu v Národnej rade. Ale dnes chcem veriť, že predkladáme moderný a kvalitný zákon, ktorý hnutie, ktoré sa volá Slovenský Červený kríž, urobí modernejším, funkčnejším, akcieschopnejším a takým, ktorý lepšie poslúži ako myšlienke Červeného kríža, tak aj tej časti slovenského zdravotníctva, ktorá je možno trošku menej o biznise, trošku menej o trhu zdravotníckych služieb, možno menej o dopyte a ponuke a možno viacej o empatii, o pomoci blížnemu, o dobrovoľnosti, o humanite, ktorá tiež patrí do zdravotníctva.  Vždy sme tvrdili a budeme tvrdiť, že zdravotníctvo je z etického pohľadu poslaním. Nikto z nás lekárov ani zdravotníkov a priori nešiel robiť, nevybral si povolanie lekára, aby zarobil veľa peňazí (Ani zdravotné sestry tak neurobili, aby zarobili veľa peňazí.), lebo niekedy v pubertálnom veku sníval lekár o tom, že chce pomáhať chorým. A Červený kríž je krásnou ukážkou humanity, humanitárnosti, dobrovoľnosti a pomoci blížnemu nie z pohľadu, poviem to teraz tým škaredým slovom, zisku, ale z pohľadu toho, že je to určité poslanie, ktoré všetci zdravotníci ako keby sme cítili v nás. Takže ešte raz chcem povedať, že ako predseda výboru som nesmierne rád, že sme sa dokázali na výbore spojiť na práci nad týmto poslaneckým návrhom zákona. A chcem vyjadriť nádej, že podobná dohoda prechádzajúca naprieč celým plénom Národnej rady, naprieč všetkými poslaneckými klubmi bude aj zajtra pri hlasovaní o tomto poslaneckom návrhu zákona a že poslanecký návrh zákona získa podporu všetkých poslaneckých klubov a bude schválený. Ako som avizoval, nechcel som len tak pekne rečniť, aj keď som využil tú príležitosť na to, chcem podať jeden pozmeňujúci návrh. Je to pozmeňujúci návrh k návrhu skupiny poslancov Národnej rady Slovenskej republiky na vydanie zákona o Slovenskom Červenom kríži a o ochrane znaku a názvu Červeného kríža. Bod 1. V § 6 odsek 2 znie: „Základnými organizačnými jednotkami Slovenského Červeného kríža sú miestne spolky, ktoré sa združujú do územných spolkov. Miestne spolky a územné spolky nemajú právnu subjektivitu. Riaditeľ územného spolku má v rozsahu ustanovenom týmto zákonom § 3 ods. 4 a § 4 ods. 2 oprávnenie konať vo veciach týkajúcich sa územného spolku za Slovenský Červený kríž.“ Bod 2. V § 6 odsek 5 znie: „V rozsahu ustanovenom stanovami je oprávnený konať za Slovenský Červený kríž aj generálny sekretár. Generálny sekretár je zamestnancom Slovenského Červeného kríža.“ Ako som už avizoval, ide o legislatívno-právnu úpravu z dôvodu jednoznačnosti. Čiže chcem povedať, že tento pozmeňujúci návrh nejde nad rámec na výbore schváleného poslaneckého návrhu zákona, len upresňuje tieto ustanovenia, ktoré z pohľadu ústavných právnikov by mohli byť vykladané nie tak jednoznačne. Čiže ide len o to, aby to bolo jednoznačnejšie. Podpísaní sú poslanci všetkých poslaneckých klubov pod týmto pozmeňujúcim návrhom podobne ako pod zákonom. Takže poprosil by som, aj keď ho podáva opozičný poslanec, aby ste aj vládna koalícia tento raz prižmúrili oči a schválili tento pozmeňujúci návrh, pretože je to pozmeňujúci návrh, ktorý chce len vylepšiť fungovanie a jednoznačnosť územných a miestnych spolkov, ako aj pozíciu generálneho sekretára. Dámy a páni, na záver by som vás teda ešte raz chcel poprosiť o podporu tohto poslaneckého návrhu zákona o Slovenskom Červenom kríži, ako aj o podporu môjho pozmeňujúceho návrhu. Ďakujem pekne za pozornosť.